Á myndinni eru Sigurður Gunnarsson , formaður íþrótta - og tómstundanefndar , Mikael Arnarsson sem tók við viðurkenningunni fyrir hönd Gabríels , Lísbet Eva Halldórsdóttir og Stefán Bogi Sveinsson forseti bæjarstjórnar . Á bæjarstjórnarfundi rétt í þessu voru veittar viðurkenningar þeirri konu og þeim karli sem hlutu titlana Íþróttakona og Íþróttakarl Fljótsdalshéraðs 2019 . En það voru Lísbet Eva Halldórsdóttir fimleikakona og Gabríel Arnarsson kraftlyftingamaður sem hlutu titlana . Lísbet Eva er á sautjánda ári , hefur æft fimleika frá fjögurra ára aldri og hafa fimleikar átt hug hennar frá því hún mætti á fyrstu æfingu . Í unglingaflokki kvenna hefur Lísbet verið bæði bikar - og deildarmeistari . Í blönduðu liði unglinga hefur Lísbet verið bæði bikar - , Íslands - og deildarmeistari . Síðan Lísbet byrjaði að keppa hefur hún verið á palli nánast á öllum mótum síðan 2013 með liðum sínum og náð einum besta árangri sem fimleikakona í Hetti . Lísbet hefur tvisvar sinnum náð lágmörkum til að taka þátt í úrtaksæfingum fimleikasambands Íslands fyrir Evrópumót í hópfimleikum , árið 2015 og 2017 . Lísbet er einnig yngsta stúlka innan fimleikadeildar Hattar sem hefur náð inn á úrtaksæfingu FSÍ . Gabríel er 19 ára , hefur keppt í kraftlyftingum síðan 2016 og keppt fyrir Lyftingafélag Austurlands frá stofnun félagsins 2017 . Gabríel á að baki þrjá Íslandsmeistaratitla í sínum þyngdarflokki , árin 2017 , 2018 og 2019 . Hann keppti með íslenska landsliðinu í kraftlyftingum á Norðurlandamóti ungmenna árið 2018 og varð Norðurlandameistari . Gabríel hefur undanfarið ár verið að æfa ólympískar lyftingar og fékk boð á Norðurlandamót nú í nóvember . Gabríel er góð fyrirmynd , agaður og skipulagður íþróttamaður , æfir af miklum krafti og leggur hart að sér til að ná árangri . Er þessu glæsilega íþróttafólki og frábæru fyrirmyndum óskað innilega til hamingju með titlana .